Color Line kansellerer tur til Kiel etter magesjau-utbrudd
Beslutningen påvirker om lag 1800 passasjerer som skulle reise til Kiel med avgangen fra Oslo kl. 14.00. – Etter tilfeller av magesyke blant gjester og ansatte på Color Fantasy på ruten mellom Oslo og Kiel, har Color Line besluttet å kansellere dagens seiling for å gjennomføre ytterligere smittevernstiltak, skriver Color Line i en pressemelding.  Konserndirektør Thomas Gudbjerg sier at de gjennomfører ytterligere smittevernstiltak med relevante myndigheter.  – Vi tar dette på største alvor, og kansellerer dagens seiling når det nå viser seg at vi har hatt tilfeller på flere seilinger med Color Fantasy, sier Gudbjerg.  Smittevernoverlege i Oslo Frode Hagen opplyste til VG lørdag at rundt 50 personer var syke etter tur med Kielfergen.  På seilingen som ankom Oslo i dag, er det registrert i overkant av 70 tilfeller, skriver Color Line i pressemeldingen.  Lørdag ettermiddag hadde smittevernoverlegen et statusmøte med Color Line for å følge opp tiltakene og prosedyrene som er satt inn som følge av utbruddet.  Det er fremdeles uklart hva utbruddet skyldes.  – Det ble tatt prøver i går, så vi håper vi får svar snart, sa smittevernoverlege Hagen. – Vi følger situasjonen tett. Status nå er at vi har veldig få tilfeller av sykdom på skipet som nå er på vei tilbake fra Tyskland. I det videre forløpet ser det i hvert fall ut til at dette er under kontroll. Det er vi veldig glade for, sa kommunikasjonssjef i Color Line Eirk Brynhildsbakken lørdag. – Vi tar det veldig på alvor når gjester blir syke, uavhengig av årsak. Vi oppfordrer også passasjerer om å ta kontakt dersom de har blitt syke, slik at vi får registrert det.  Foreløpig er det ikke noe som tyder på at smitten befinner seg i maten om bord, ifølge smittevernoverlege Hagen.  Det kan dreie seg om det såkalte noroviruset, også kjent som omgangssyke - eller noe annet.  – Det er mye mage-tarm-infeksjoner i samfunnet generelt sett. Det er det som er litt vanskelig her, om smitten har skjedd på båten eller om folk er smittet før de kommer dit, sier Hagen.  Smittevernoverlegen sier Color Line har satt inn gode tiltak etter de ble kjent med utbruddet, men at det kan være ekstra utfordrende med utbrudd på skip.  – Passasjerer og mannskap er tett på hverandre over noe tid. Da kan det være vanskelig å bli kvitt smitten igjen, sier Hagen.
Magesjau-utbrudd på Color Line-ruten mellom Oslo og Kiel. Tallet på syke har økt til 50, inkludert 30 passasjerer og 20 ansatte. Skipet seilte ut igjen på fredag, og på vei tilbake til Oslo. Årsaken til utbruddet er ikke kjent.  Smittevernoverlegen sier Color Line har satt inn gode tiltak, men smittespredning på skip kan være utfordrende.